b'\n_START_ARTICLE_\nAtkuriamasis teisingumas\n_START_PARAGRAPH_\nAtkuriamasis teisingumas (angl. Restorative justice\xc2\xa0\xe2\x80\x93 restoratyvinis arba atstatomasis teisingumas)\xc2\xa0\xe2\x80\x93 nusikaltimo aukos ir nusikalt\xc4\x97lio interakcijos, skirtos atkurti teisingum\xc4\x85 (orientyras\xc2\xa0\xe2\x80\x93 pad\xc4\x97tis, buvusi iki nusikaltimo), teorija. \xc4\xaetvirtina bei rekomenduoja \xc4\xafvair\xc5\xabs tarptautiniai (Jungtini\xc5\xb3 Taut\xc5\xb3 ir Europos Tarybos Ministr\xc5\xb3 Komiteto rekomendacijos), nacionaliniai teis\xc4\x97s aktai.\n_START_SECTION_\nModeliai\n_START_PARAGRAPH_\nEgzistuoja \xc4\xafvair\xc5\xabs atkuriamojo teisingumo modeliai\xc2\xa0\xe2\x80\x93 mediacija, visuomen\xc4\x97s pasitarim\xc5\xb3 tarybos, taikintoj\xc5\xb3 tarybos, tradiciniai kaimo arba genties susirinkimai ir kiti. Taikomi penitencin\xc4\x97je veikloje. Populiariausia priemon\xc4\x97\xc2\xa0\xe2\x80\x93 taikinamasis tarpininkavimas (mediacija), kiti alternatyv\xc5\xabs gin\xc4\x8d\xc5\xb3 sprendimo b\xc5\xabdai (ADR).\n_START_SECTION_\nDabartis\n_START_PARAGRAPH_\nRemiantis Teis\xc4\x97s instituto tyr\xc4\x97j\xc5\xb3 grup\xc4\x97s tyrimu, \xc5\xa1iuo metu egzistuojantys kaltininko ir nukent\xc4\x97jusiojo susitaikymo modeliai Lietuvos baud\xc5\xbeiamojoje ir baud\xc5\xbeiamojo proceso teis\xc4\x97je (formos) tik dalinai atitinka atkuriamojo teisingumo koncepcij\xc4\x85 (tuo tarpu s\xc4\x97kmingai realizuota daugelyje Europos \xc5\xa1ali\xc5\xb3). Pastebimas spartus atkuriamojo teisingumo modeli\xc5\xb3 pl\xc4\x97tojimas baud\xc5\xbeiamojoje justicijoje, ypa\xc4\x8d akcentuojant aukos ir nusikalt\xc4\x97lio mediacij\xc4\x85. U\xc5\xbesienio valstybi\xc5\xb3 patirtis rodo, jog prasminga nepilname\xc4\x8diams, padariusiems nusikalstam\xc4\x85 veik\xc4\x85 numatyti platesnes galimybes taikyti mediacij\xc4\x85\n_START_SECTION_\nStudijos\n_START_PARAGRAPH_\nAtkuriamasis teisingumas kaip dalykas yra d\xc4\x97stomas Mykolo Romerio universiteto Socialin\xc4\x97s politikos fakulteto penitencin\xc4\x97s teis\xc4\x97s ir veiklos programos dienini\xc5\xb3 ir neakivaizdini\xc5\xb3 studij\xc5\xb3 magistrantams. Bakalauro studijose d\xc4\x97stoma Atkuriamojo teisingumo pagrind\xc5\xb3 dalykas. (doc. dr. Rokas Uscila)._NEWLINE_MRU SPF yra Teis\xc4\x97s ir penitencin\xc4\x97s veiklos programos Atkuriamojo teisingumo ir tarpininkavimo specializacija. Tikslas\xc2\xa0\xe2\x80\x93 parengti plataus profilio auk\xc5\xa1tos kvalifikacijos teisininkus\xc2\xa0\xe2\x80\x93 atkuriamojo teisingumo ir tarpininkavimo specialistus, geban\xc4\x8dius pad\xc4\x97ti i\xc5\xa1spr\xc4\x99sti tarptautinius bei nacionalinius prekybos, \xc5\xa1eimos, civilinius, darbo, administracinius ir kitus gin\xc4\x8dus bei baud\xc5\xbeiamuosius konfliktus._NEWLINE_Specializacijos trukm\xc4\x97\xc2\xa0\xe2\x80\x93 1,5 met\xc5\xb3. Magistro diplome patvirtinama, kad magistrantas baig\xc4\x97 Teis\xc4\x97s ir penitencin\xc4\x97s veiklos magistrant\xc5\xabros studij\xc5\xb3 Atkuriamojo teisingumo ir tarpininkavimo specializacij\xc4\x85 ir jam suteikiamas teis\xc4\x97s magistro kvalifikacinis laipsnis.'